**ELŐTERJESZTÉS**

**Körmend város Önkormányzata Képviselő-testülete 2017. október 26-i ülésére**

**Tárgy:** részvényértékesítés megtárgyalása

Tisztelt Képviselő-testület!

A Regionális Fejlesztési Holding Zrt. vételi ajánlattal kereste meg az Önkormányzatot.

Tavalyi év során az éves mérlegbeszámolók tárgyalásakor jeleztük már a Képviselő-testület felé azt, hogy a Nyugat-Pannon Fejlesztési Zrt. –ben átalakítások várhatóak. Ezen folyamat eredményeképpen 2016-ban tőkeleszállításra került sor a cégben, amely során az Önkormányzat 701.614 Ft. összegben részesedett.

A Regionális Fejlesztési Holding Zrt. jelezte, hogy a tőkeleszállítást követően szeretné megvásárolni az Önkormányzat részvényeit. 6019. Ft. névértékű részvényről van szó. A cég tett már erre vételi ajánlatot 6019 Ft. összegben. Ezt az ajánlatot a Képviselő-testület nem fogadta el.

A cég ismét megkereste az Önkormányzatot, és elmondták, hogy a Nyugat-Pannon Fejlesztési Zrt. a beolvadás előtt áll, s sikerült minden taggal megegyezniük a részvények megvásárlásáról Körmendet kivéve. Elmondták, hogy a cég üzleti tevékenységet ténylegesen már nem folytat. A beolvadás után a Regionális Fejlesztési Holding Zrt. irányítását a Magyar Fejlesztési Bank veszi át. A részvények kivásárlásával a beolvadás után a Regionális Fejlesztési Holding Zrt. kizárólagosan állami tulajdonba kerül.

Amennyiben az Önkormányzat nem értékesíti a részvényeket, abban az esetben beolvadás helyett a céget végelszámolással szüntetik meg, amely az Önkormányzat számára sem előnyös, hiszen ekkor a részvények értékesítéséről már nem beszélhetünk. A Regionális Fejlesztési Holding Zrt-ben tehát nem lehet tulajdonos Körmend Város Önkormányzata.

A Regionális Fejlesztési Holding Zrt. újabb ajánlatot tett mindazonáltal az Önkormányzatnak: a 6019 db részvényt 98.386 Ft. összegért vásárolná meg az Önkormányzattól. Ez az első ajánlathoz képest jóval kedvezőbb, így a fent írtakra is tekintettel javaslom, hogy fogadja el ezt az ajánlatot a Képviselő-testület.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a Nyugat-Pannon Fejlesztési Zrt –ben végrehajtott tőkeleszállítást követően elfogadja a Regionális Fejlesztési Holding Zrt. gazdasági társaságtól érkezett újabb vételi ajánlatot, és ezzel értékesíti az Önkormányzatnak a Nyugat-Pannon Fejlesztési Zrt. gazdasági társaságban meglévő, 6019 db részvényét összesen 98.386 Ft. vételáron a Regionális Fejlesztési Holding Zrt részére.

A Képviselő-testület felhatalmazza a polgármestert a részvény értékesítésről szóló adásvételi szerződés megkötésére.

Körmend, 2017. október 16.

**Bebes István**

**polgármester**